Tv-aksjonen 2014 for Kirkens Nødhjelp: «Vatn forandrar alt»

**ANDAKT FOR BORN ved Tore Thomassen** *(Omsett til nynorsk av Norunn Stendal Aksnes)*

*Tips: Denne andakten passar både på eigne barne-arrangement, på søndagsskulen eller som ein del av (familie)gudstenesta. Med litt tilrettelegging passar han òg i gudstenester med konfirmantar. Lukke til!*

I dag skal vi snakke om noko som er viktig for alle heile tida og alle stader. Det er viktig for mor di og far din, for deg og alle du kjenner og ikkje kjenner, for alle hundar, kattar, elefantar, krokodiller og mus. Det betyr noko for kvart grasstrå, kvar blåklokke og kvart palmetre. Og dersom vi ikkje har det, blir det krise, full krise!

Eg har det med meg her, i ein liten pose. Og vi kan lese om det i første kapitlet i Bibelen og i det siste. Nokre har mykje av det, andre har lite. Snakkar eg om pengar?

Nei, viktigare enn pengar! Då Gud skapte verda, var det ikkje snakk om pengar. Men det var viktig å få alt på rett plass. Og no skal eg snart røpe kva det handlar om. For det har vore der heile tida, heilt frå livet vart til. Vi kan gjerne seie at det er opphavet til alt liv.

Eg snakkar om – VATN! Og no er eg vorten så tørst av all pratinga at eg må ta meg ein slurk. *(Tek opp posen og finn ei vassflaske, skrur av korken og set flaska for munnen)* – Men, flaska er tom, ikkje ein drope her?

Heldigvis har eg fleire flasker her i posen. *(Romsterer i posen og tek opp ei flaske, ser på vatnet, som er brunt og grumsete)* – Oi, kan ikkje seie eg har så lyst til å drikke dette. Her står det noko òg: OBS: Ikkje drikkevatn. Drikk du likevel, kan du få diaré og andre sjukdommar. – Huff og huff!

Men eg er no så tørst! Og i forteljinga om då Gud skapte verda, står det: «Gud såg på alt det han hadde gjort, og sjå, det var svært godt!» (1 Mos 1,31) Så kvifor er det slik at nokre ikkje har vatn? Kvifor er det slik at nokre må streve for å finne reint vatn?

Det er mange svar på desse spørsmåla. Er Gud urettferdig, skulle det ikkje vere godt for alle? Har Gud ombestemt seg, er det han som ureinar naturen? Eller er det vi som er problemet?

Eitt svar er i alle fall at det kan gjerast noko med situasjonen. Ja, at vi MÅ gjere noko – når folk manglar vatn og ikkje har reint vatn. Vi er alle Guds medarbeidarar. Gud har ikkje slutta å skape, han skaper no, gjennom oss.

*(Romsterer i posen igjen, rister på hovudet)* – Men eg er heile tida tørst, og her er det ikkje fleire flasker?

*(Etter avtale reiser eit barn / ein ungdom seg nede i kyrkja og roper)* – Du, eg har ei flaske vatn her, vil du ha halvparten? *(Går oppover midtgangen, tømmer litt frå flaska si i den tomme flaska, begge drikk…* ein parallell til guten som deler nistepakken med fem brød og to fiskar.)

– Ah, herleg! Eller skal eg heller seie – VANvitig godt? Det er ikkje så VANskeleg når nokon deler? Men det kan vere vanskeleg å dele.

Vatn forandrar alt. No er eg ikkje tørst lenger, frøet spirer, kornet veks, druene modnast, menneske blir døypte, vatnet vaskar oss reine. Sanneleg: vatn verkar! For når menneske får reint vatn der dei bur, kan dei dyrke og få meir og betre mat. Og jentene slepp å gå i fem timar for å hente vatn. Dei kan heller gå på skule og lære meir.

Gud såg at alt var godt. I det siste kapitlet i Bibelen står det: «Den som tørstar, skal koma, og den som vil, skal få livsens vatn som gåve.» (Op 22,17b)

**Førebuingar**:
Skaff tre (gjennomsiktige) flasker, ei tom og ei med brunt/grumsete vatn. Desse to legg du i ein *ugjennomsiktig* pose eller sekk. Den tredje flaska fyller du med reint, klart vatn. Gjer avtale med eit barn om å halde klar eller by fram flaska med reint vatn på teikn frå andaktshaldaren.